# Sindicat de Llogateres

L'Associació del Sindicat de Llogaters i Llogateres, coneguda habitualment com a Sindicat de Llogateres de Catalunya, o simplement Sindicat de Llogateres, és una associació catalana que defensa els drets dels llogaters. La quota d'afiliació a l'entitat dona accés a l'assessorament legal.
En 2024 els seus portaveus eren Enric Aragonès i Carme Arcarazo, que van succeir Jaime Palomera, qui havia estat actiu en el càrrec des de la constitució sindical fins al 2021. El Sindicat de Llogateres afirmava tenir l'any 2022 3.234 afiliats i 12 agrupacions locals a Catalunya, a més de seccions específiques per a diferents grans tenidors. L'estructura contava en 2022 amb quatre assalariats i 130 militants actius sense sou.

## Objectius

L'objectiu de l'entitat es formular propostes legislatives i dur a terme accions reivindicatives per lluitar contra la crisi de l'habitatge a Catalunya, que empeny els preus a l'alça causada pel creixement demogràfic que ha disparat una demanda sense sòl suficient per atendre-la, agreujada amb l'arribada de fons d'inversió, la desviació d'una part del parc ja construït cap a usos turístics i la creixent presència de nous residents estrangers temporals amb capacitat econòmica.
El parc d'habitatges en lloguer a Barcelona i Girona en 2023 estava al voltant del 31% del total, inferior al de països como Suïssa, amb el 55%, Alemanya amb el 48%, Àustria amb el 45%, o Dinamarca, França i el Regne Unit, amb el 37%, i en aquell moment a Catalunya un 10,64 % dels pisos es consideraven buits, destacant-ne Terrassa amb un 9,5%, Barcelona amb un 9,3%, Badalona amb un 8,4%, l'Hospitalet de Llobregat amb un 7,4% i Sabadell amb un 6,1%.
Les propostes del Sindicat de Llogateres es focalitzen en la crítica de l'especulació immobiliària, supressió dels desnonaments per impagaments de lloguer, la reducció i regulació de les rendes, l'allargament de contractes i l'eliminació dels honoraris encoberts, la promoció de la reincorporació dels habitatges buits al mercat i la construcció de nou habitatge públic destinat a lloguer social fins a arribar al 15% del total del parc de lloguer, i el recondicionament dels habitatges en lloguer de grans tenidors en males condicions.

## Història

Els orígens del Sindicat de Llogaters i Llogateres es remunten a la tardor de 2016 quan representants de l'Observatori DESC, 500x20 i la Federació d'Associacions Veïnals de Barcelona, La Hidra Cooperativa, l'Assemblea de Barris per un Turisme Sostenible, i Desllogades, preocupats pel creixement de preus del lloguer residencial van començar a reunir-se a Barcelona fins a conformar una nova entitat per fer front a l'increment dels preus dels contractes d'arrendament d'habitatges i a l'especulació immobiliària. L'organització es va presentar en roda de premsa als mitjans el 2 de maig de 2017, i el 12 de maig en un acte públic al Casinet d'Hostafrancs, i va fer una primera assemblea el 26 de maig, i Jaime Palomera va esdevenir el primer portaveu de l'entitat.
Les consultes més freqüents a l'entitat eren de persones a qui s'acostava el final del contracte de lloguer, tement una important pujada o la no-renovació i l'entitat va desenvolupar el 2017 la campanya Ens Quedem i Exigim Lloguers Justos per a negociar amb propietaris i agents immobiliaris i signar una renovació a un preu assumible, i que en alguns casos va aconseguir rebaixar la proposta d'increment de renda.
El Sindicat, juntament amb altres de tot l'estat va convocar una vaga de lloguers a partir de l'1 d'abril de 2020 per a protestar davant de «la inacció del govern espanyol envers la manca de recursos de moltes famílies per poder pagar els lloguers. L'endemà el govern de l'estat anuncià la suspensió dels desnonaments per impagaments durant un total de sis mesos i la prorrogació de tots els contractes d'arrendament que finalitzaven durant l'estat d'alarma. Tot i això, l'organització va mantenir la vaga perquè consideraven que «les mesures eren insuficients».
El Sindicat de Llogateres va presentar una proposició de llei al Parlament de Catalunya el 15 de juliol de 2020 per a regular els lloguers que va ser aprovada el 9 de setembre de 2020 amb 71 vots a favor i 63 en contra.
En 2022 i 2023 l'entitat va participar, amb altres entitats, de les protestes en contra del saló immobiliari The District a la Fira de Barcelona.
El maig de 2024, el Sindicat de Llogateres i el Col·lectiu Ronda van presentar una demanda conjunta contra les clàusules abusives en els contractes de lloguer protegit de La Caixa en què es reclamava la nul·litat d'aquestes condicions i assentar un precedent per a arrendaments futurs. La demanda incloïa un total de 37 promocions d'habitatges construïdes entre 2002 i 2012 sota règim de protecció oficial, impulsades o adquirides per l'Obra Social la Caixa i que llavors pertanyien a Immo Critèria, que estan ubicades a 27 municipis del territori català. L'abril del mateix any, es va celebrar a Barcelona el primer congrés internacional de sindicats de llogaters d'arreu del món per a debatre, analitzar i compartir estratègies contra l'especulació.
L'associació, juntament amb altres de l'estat, va promoure el 26 de juny de 2024 un projecte de llei per reformar la Llei d'Arrendaments Urbans per regular els lloguers de temporada i lloguers d'habitacions, que fou presentada al Congrés dels Diputats i rebutjada per 172 vots a favor i 178 en contra. i en desembre de 2024 va convèncer dues comunitats de Salou i Sentmenat a no pagar el lloguer a partir de març de 2025 com a mode de protesta i anunciant una vaga de lloguers.
El febrer de 2025, juntament amb la Plataforma d'Afectats per la Hipoteca (PAH) va crear la Confederació Sindical d'Habitatge de Catalunya. El Sindicat d'Habitatge Socialista de Catalunya, tot i participar en el congrés no va acceptar entrar dins la confederació, però sí que participaria en la Taula Sindicat juntament amb els sindicats laborals Coordinadora Obrera Sindical (COS), Co.bas, Confederació General del Treball (CGT), Confederació Nacional del Treball (CNT), IAC-CATAC i Solidaridad Obrera.

## Notes

* ↑ Des del començament de segle fins al 2021, els preus d’obra nova han crescut un 150%, i els lloguers, un 100%, mentre que la renda bruta familiar disponible ha pujat només un 25%. Això constitueix una bretxa d’insolvència insuportable per a moltes llars, fet que impacta directament en la desigualtat, Carme Trilla, Com l’habitatge agreuja les desigualtats a la ciutat de Barcelona

## Referències

* ↑ «Associació del Sindicat de Llogaters i Llogateres». Entitats.cat. [Consulta: 26 setembre 2024].
* ↑ CCMA. «Els matins - El Sindicat de Llogateres, contra Junts: "Menteixen i se situen com a titelles de la patronal immobiliària"». [Consulta: 25 setembre 2024].
* ↑ Palomera, 2018, p. 160.
* ↑ «Sindicat de Llogateres: “Ens plantegem seriosament caminar cap a la vaga de lloguers”». Beteve, 18-09-2024. [Consulta: 19 setembre 2024].
* ↑ «El Sindicat de Llogateres acusa Junts: “Van de patriotes però es venen el país”». La Vanguardia, 18-09-2024. [Consulta: 19 setembre 2024].
* ↑ Azzouzi, Alaaddine. «Sindicat de Llogaters: “Amb el nou delicte de desordres públics, el nostre ex-portaveu seria a la presó”». Vilaweb, 01-12-2022. [Consulta: 19 setembre 2024].
* ↑ «Transparència». Sindicat de Llogateres. [Consulta: 24 setembre 2024].
* ↑ Lleonart, Arnau. «El Sindicat de Llogateres convoca una concentració de protesta a la seu de Junts». Vilaweb, 18-09-2024. [Consulta: 26 setembre 2024].
* ↑ Trilla, Carme «Com l’habitatge agreuja les desigualtats a la ciutat de Barcelona». Barcelona Metropolis, 128. Les escletxes socials de la crisi de l’habitatge, 10-2023, pàg. 4-9 [Consulta: 26 setembre 2024].
* ↑ Pérez Oliva, Milagros «Garantir l’habitatge, un repte metropolità». Barcelona Metropolis, 128. Les escletxes socials de la crisi de l’habitatge, 10-2023, pàg. 2 [Consulta: 26 setembre 2024].
* ↑ Anzano i Bergua, 2018, p. 4.
* ↑ Solans, Maria. «Més d’un 9 % dels habitatges de Barcelona estan buits, segons l’Institut Nacional d’Estadística». Beteve, 03-07-2023. [Consulta: 26 setembre 2024].
* ↑ Josep Bassas, Queralt Gómez Cuberes. «Protesta del Sindicat de Llogateres contra les immobiliàries que cobren honoraris encoberts». Beteve, 05-07-2023. [Consulta: 26 setembre 2024].
* ↑ Armengol, Abigail. «10.000 pisos buits a Barcelona». Beteve, 26-05-2023. [Consulta: 26 setembre 2024].
* ↑ Gutiérrez, Sílvia. «El Sindicat de Llogateres alerta que l’ampliació del parc públic ha de ser “massiva i dràstica”». Beteve, 31-08-2023. [Consulta: 26 setembre 2024].
* ↑ Garcia, Gemma. «Centenars d'inquilines es querellen contra un gran tenidor per no retornar mig milió d’euros d’honoraris». La Directa, 18-11-2023. [Consulta: 26 setembre 2024].
* 1 2 Anzano i Bergua, 2018, p. 17.
* ↑ «El Sindicat de Llogaters omple de gom a gom el Casinet d'Hostafrancs i prepara la primera assemblea». social.cat, 12-05-2017. [Consulta: 9 setembre 2020].
* ↑ «Neix a Barcelona el Sindicat de Llogaters i Llogateres». Tot Rubí, 02-05-2017. [Consulta: 20 setembre 2024].
* ↑ «El Sindicat de Llogaters omple de gom a gom el Casinet d'Hostafrancs i prepara la primera assemblea». Social.cat, 12-05-2017. [Consulta: 20 setembre 2024].
* ↑ «Entrevista a Jaime Palomera, portaveu del Sindicat Llogaters». Beteve, 18-05-2017. [Consulta: 20 setembre 2024].
* ↑ Anzano i Bergua, 2018, p. 18.
* ↑ «Jaime Palomera: «A mida que les formes d’acumulació capitalista han anat canviant, l’habitatge ha anat ocupant un lloc cada cop més central pel sistema»». Debats pel demà, 21-10-2019. [Consulta: 20 setembre 2024].
* ↑ «Sindicats de llogaters convoquen una vaga de lloguers davant la inacció del Govern espanyol». Públic, 31-03-2020. [Consulta: 9 setembre 2020].
* ↑ «La vaga de lloguers es manté: què suposa i quines implicacions té?». Públic, 01-04-2020. [Consulta: 9 setembre 2020].
* ↑ ««Si no cobro, no pago»: comença la vaga de lloguers». Nació Digital, 09-09-2020. [Consulta: 9 setembre 2020].
* ↑ «Llum verda a la llei de regulació dels lloguers». Diari Ara, 09-09-2020. [Consulta: 9 setembre 2020].
* ↑ Solans, Maria. «Lucía Martín mostra el suport als activistes que han irromput al congrés The District». Beteve, 19-10-2022. [Consulta: 19 setembre 2024].
* ↑ «Demanda col·lectiva contra CaixaBank per clàusules abusives». Betevé, 22-05-2024. [Consulta: 22 maig 2024].
* ↑ Calvó, Sònia. «Sindicats de llogaters d'arreu del món es reuneixen per primera vegada i ho fan a Barcelona». 324cat, 06-04-2024. [Consulta: 27 juny 2024].
* ↑ «Junts, PP i VOX tomben la proposta de regulació dels lloguers de temporada i per habitacions al Congrés». La Directa, 19-09-2024. [Consulta: 19 setembre 2024].
* ↑ «Proposición de Ley relativa a la regulación de los contratos de alquiler de vivienda por temporada y alquilerde habitaciones». BOE, 05-07-2024, pàg. 5 [Consulta: 20 setembre 2024].
* ↑ Pérez, V. «El Sindicat de Llogateres anuncia una “vaga de lloguers” a dues finques de Salou i Sentmenat». El Punt Avui, 11-12-2024. [Consulta: 24 gener 2025].
* ↑ «Neix la Confederació Sindical d'Habitatge de Catalunya, que aplegarà bona part dels principals col·lectius del moviment». Públic, 09-02-2025. [Consulta: 18 febrer 2025].
* ↑ «Neix la Confederació Sindical d’Habitatge de Catalunya». II Congrés d'Habitatge de Catalunya. [Consulta: 19 febrer 2025].

## Bibliografia

* Palomera, Jaime «Els sindicats de llogaters i la lluita per l'habitatge en el nou cicle de financiarització». Papers (Institut d'Estudis Regionals i Metropolitans de Barcelona), 60, Juny 2018, pàg. 156–163. ISSN: 2013-7958.
* Anzano i Bergua, Xavier. Universitat Oberta de Catalunya. Sindicat de Llogaters i Llogateres. El inquilinato insumiso, 2018.

## Enllaços externs

* Sindicat de Llogateres - Lloc web oficial
* La Llogatera (2020)